13. ข้อมูลอื่นที่เกี่ยวข้อง

จากการที่บริษัทฯ ประสบปัญหาขาดทุนต่อเนื่องในช่วงวิกฤตเศรษฐกิจตั้งแต่ปี 2540 เป็นต้นมา
ทั้งจากการประกาศใช้ระบบอัตราแลกเปลี่ยนเงินตราต่างประเทศแบบลอยตัว
การปรับตัวลดลงของค่าการกลั่นและค่าการตลาดจากกำลังการผลิตเกินความต้องการใช้น้ำมันเป็นจำนวนมาก
และการถูกจำกัดการใช้กำลังการผลิตจากปริมาณความต้องการใช้น้ำมันในประเทศที่ลดลงอย่างต่อเนื่อง
ส่งผลให้บริษัทฯ ต้องทำการ Refinance
เงินกู้เดิมออกไปและกู้เงินเพิ่มเพื่อให้สามารถดำเนินกิจการต่อไปได้ ดังนั้นบริษัทฯ
จึงมีค่าใช้จ่ายทางการเงินอยู่ในสัดส่วนที่สูงและมีกำหนดชำระเงินที่สั้นและกระจุกตัว
เช่นเดียวกับโรงกลั่นน้ำมันอื่นๆ ซึ่งประสบปัญหาเดียวกัน
เพียงแต่บริษัทเหล่านั้นได้รับการแก้ไขสถานการณ์โดยการปรับโครงสร้างการเงินด้วยการเพิ่มทุน
แปลงหนี้เป็นทุน หรือ เลื่อนกำหนดการชำระเงินต้นออกไปไม่น้อยกว่า 8-10 ปี

เพื่อให้บริษัทฯ สามารถประกอบกิจการต่อไปและแข่งขันได้กับบริษัทน้ำมันอื่นๆ
การปรับโครงสร้างธุรกิจและการเงินจึงมีความจำเป็นอย่างยิ่ง และเพื่อสร้างความเชื่อมั่นต่อผู้ถือหุ้น
นักลงทุน และผู้เกี่ยวข้องอื่นๆ บริษัทฯ จึงได้จัดทำแผนการปรับโครงสร้างธุรกิจและการเงิน
โดยคณะรัฐมนตรีได้อนุมัติแผนดังกล่าวแล้วเมื่อวันที่ 8 กรกฎาคม 2546
และอนุมัติแผนการปรับโครงสร้างการเงินเพิ่มเติมเมื่อวันที่ 16 ธันวาคม 2546
โดยมีรายละเอียดการดำเนินการสรุปได้ดังต่อไปนี้

1.  การปรับโครงสร้างธุรกิจ

    1.  บริษัทฯ
        ได้จัดทำงบการเงินแยกระหว่างธุรกิจโรงกลั่นและธุรกิจตลาดออกจากกันอย่างชัดเจน
        เพื่อความสะดวกในการติดตามผลการดำเนินงานของแต่ละธุรกิจ
        โดยได้นำเสนอไว้ในหมายเหตุประกอบงบการเงิน เริ่มตั้งแต่งวดบัญชีประจำปี 2546
        ฯลฯ

    2.  บริษัทฯ
        ได้ดำเนินการเข้าควบคุมนโยบายการบริหารสถานีบริการน้ำมันที่อยู่ภายใต้การดำเนินงานของบริษัท
        บางจากกรีนเนท จำกัด ให้สอดคล้องกับนโยบายของบริษัทฯ รวมทั้งทำการ
        Consolidate งบการเงินของบริษัท บางจากกรีนเนท จำกัด
        เข้าในงบการเงินของบริษัทฯ โดยเริ่มดำเนินการตั้งแต่งวดบัญชีประจำปี 2546

    3.  บริษัทฯ
        ได้ดำเนินการขอยืดอายุสัญญาเช่าใช้ที่ดินราชพัสดุกับกรมธนารักษ์ซึ่งเป็นที่ดินที่ตั้งโรงกลั่นน้ำมันบางจาก
        จากที่เหลือ 12 ปี เป็น 30 ปีน็น็น โดยกรมธนารักษ์ได้อนุญาตแล้ว
        พร้อมทั้งผ่อนผันให้บริษัทฯ แบ่งจ่ายค่าธรรมเนียมการต่ออายุสัญญาเช่าที่ดินออกเป็น 9
        งวด โดยเริ่มแบ่งจ่ายตั้งแต่ปี 2550 เป็นต้นไป โดยไม่คิดดอกเบี้ย เพื่อให้บริษัทฯ
        สามารถดำเนินต่อไปได้อย่างต่อเนื่องและสร้างความมั่นใจให้กับนักลงทุนและสถาบันการเงิน

    4.  บริษัทฯ มีแผนที่จะจำหน่ายทรัพย์สินที่ไม่ใช้ในการดำเนินงาน (Non – core assets)
        เช่น ที่ดินที่ไม่ได้ใช้ในการดำเนินงาน และสถานีบริการที่ปิดให้บริการ เป็นต้น
        เพื่อเป็นการลดภาระหนี้สิน

    5.  บริษัทฯ ได้ร่วมดำเนินการหารายได้เพิ่มและลดต้นทุนกับบริษัท ปตท. จำกัด (มหาชน)
        และบริษัท ไทยออยล์ จำกัด เช่น การร่วมจัดหาน้ำมันดิบในประเทศจากแหล่งในอ่าวไทย
        การส่งน้ำมันเตาไปเพิ่มมูลค่าที่โรงกลั่นไทยออยล์
        การร่วมกันขนส่งน้ำมันดิบจากตะวันออกกลาง ฯลฯ
        ซึ่งการดำเนินการดังกล่าวตั้งอยู่บนพื้นฐานที่ทุกฝ่ายได้ผลประโยชน์ร่วมกัน โดยบริษัทฯ
        ได้จัดทำเป็นบันทึกความเข้าใจ (MOU) ร่วมกัน 3 ฝ่าย
        เพื่อให้การดำเนินการร่วมมือดังกล่าวสามารถดำเนินต่อไปได้อย่างต่อเนื่องในระยะยาว

2.  การปรับโครงสร้างการเงิน

    1.  บริษัทฯ ได้ดำเนินการจัดหาวงเงินกู้จำนวน 12,500 ล้านบาท จากธนาคารกรุงไทย
        จำกัด (มหาชน) เพื่อใช้เป็นเงินทุนหมุนเวียนจำนวน 4,000 ล้านบาท
        และเป็นเงินกู้ระยะจำนวน 8,500 ล้านบาท โดยมีอายุสัญญาเงินกู้ 10 ปี
        อัตราดอกเบี้ยอ้างอิงกับตลาดเงิน ซึ่งบริษัทฯ ได้ดำเนินการใช้ทรัพย์สินของบริษัทฯ
        เป็นหลักประกันในการกู้ยืม เช่น น้ำมันคงคลัง สิทธิการเช่าใช้ที่ดินที่ตั้งโรงกลั่น
        และที่ดินที่ตั้งคลังน้ำมันของบริษัทฯ เป็นต้น
        โดยเงินกู้ดังกล่าวจะถูกนำไปจ่ายคืนเงินกู้ที่ครบกำหนดชำระและเงินกู้ที่มีอัตราดอกเบี้ยสูง

    2.  บริษัทฯ ได้ดำเนินการเสนอขายหุ้นสามัญเพิ่มทุนจำนวน 3,000 ล้านบาท
        และหุ้นกู้แปลงสภาพจำนวน 4,000 ล้านบาท
        ให้แก่ผู้ลงทุนในรูปของใบแสดงสิทธิซึ่งออกโดยบริษัท สยามดีอาร์ จำกัด
        โดยใบแสดงสิทธิดังกล่าวจะให้สิทธิประโยชน์ต่อผู้ลงทุนในลักษณะเดียวกันกับการลงทุนในหุ้นสามัญและหุ้นกู้แปลงสภาพของบริษัทฯ
        โดยตรง และมีกระทรวงการคลังรับประกันการลงทุนของต้นเงิน (Capital
        Protected) ณ ปีที่ 10

        นอกจากนี้
        เพื่อเปิดโอกาสให้ผู้ถือหุ้นของบริษัทฯได้รับการรับประกันราคาขายต่อกระทรวงการคลัง ณ
        ปีที่ 10 เช่นเดียวกับผู้ลงทุนใหม่ที่จะลงทุนผ่านใบแสดงสิทธิดังกล่าว
        ภาครัฐโดยมติที่ประชุมคณะรัฐมนตรีเมื่อวันที่ 16 ธันวาคม 2546
        จึงได้ให้สิทธิแก่ผู้ถือหุ้นของบริษัทฯ ในการแลกเปลี่ยนหุ้นสามัญเป็นใบแสดงสิทธิ
        โดยให้ออกใบแสดงสิทธิเพิ่มเติมเพื่อรองรับการแลกเปลี่ยนของผู้ถือหุ้นในกรณีนี้โดยเฉพาะ
        โดยให้สิทธิผู้ถือหุ้นรายย่อยของบริษัทฯ ในการแลกเปลี่ยนหุ้นสามัญเป็นใบแสดงสิทธิ
        ในอัตรา 10 หุ้นสามัญต่อ 9 หน่วยใบแสดงสิทธิ สำหรับกระทรวงการคลังและ บริษัท
        ปตท. จำกัด (มหาชน)
        ซึ่งเป็นผู้ถือหุ้นรายใหญ่ได้รับสิทธิในการแลกเปลี่ยนหุ้นสามัญของบริษัทฯเป็นใบแสดงสิทธิ
        ในอัตรา 10 หุ้นสามัญต่อ 5 หน่วยใบแสดงสิทธิ ทั้งนี้
        หุ้นสามัญที่เหลือจากการแลกเปลี่ยนหุ้นดังกล่าวบริษัทฯ
        จะดำเนินการขออนุมัติที่ประชุมผู้ถือหุ้นเพื่อขอลดทุนในส่วนที่เหลือนี้ต่อไป